প্রশ্নঃ (১০/১০) : জনৈক ব্যক্তি তার পুত্রবধুর সাথে যেনায় লিপ্ত হয়। এমতাবস্থায় তার পুত্রের বিবাহ বিচ্ছেদ হবে কি? স্বামী যদি ঐ স্ত্রীর সাথে ঘর-সংসার করে তাহলে সে গোনাহগার হবে কি?  -নাম ও ঠিকানা প্রকাশে অনিচ্ছুক  সিরাজগঞ্জ।  উত্তর : ঐ ব্যক্তি জঘন্যতম পাপ করেছে, যার জন্য শরীআতে কঠোর শাস্তির বিধান রয়েছে। তবে এই অবৈধ কর্মের জন্য স্বামী-স্ত্রীর বিবাহ বিচ্ছেদ হবে না। কারণ কোন অবৈধ সম্পর্ক কোন বৈধ বিবাহকে হারাম করে না। ইবনু আববাস (রাঃ) বলেন, যেনা বৈবাহিক বন্ধনকে হারাম করে না (মুছান্নাফ ইবনে আবী শায়বা, বায়হাক্বী, ইরওয়া ৬/২৮৭ পৃঃ, হা/১৮৮১)। অন্য বর্ণনায় এসেছে, এক লোক তার শাশুড়ীর সাথে যেনা করলে ইবনু আববাস (রাঃ) বলেন, তারা পাপী। কিন্তু এ পাপ তার স্ত্রীকে তার জন্য হারাম করে না (বায়হাক্বী, ইরওয়া ৬/২৮৮ পৃঃ)। আলী (রাঃ) বলেন, যেনা বৈধ বিবাহ বন্ধনকে হারাম করতে পারে না (ইরওয়া ৬/২৮৮ পৃঃ, তালীক্ব বুখারী)। স্বামী ঐ স্ত্রীর সাথে ঘর-সংসার করায় দোষ হবে না। কিন্তু যদি সে স্ত্রীর উক্ত অবৈধ কর্মকে মেনে নেয় ও তাকে আরও সুযোগ দেয়, তাহলে সে দাইঊছ হবে এবং তার জন্য জান্নাত হারাম হবে (আহমাদ, নাসাঈ, মিশকাত হা/৩৬৫৫ দন্ড বিধি অধ্যায় ৬ অনুচ্ছেদ)।